**URSITĂ**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca jertfa pe cruce a aceleași soarte

Pe care-a avut-o și Iisus Dumnezeu

Acel ce cu moartea călcat-a pre moarte

E sufletul trist al poporului meu.

Durere-i năuntru, durere-i afară

Departe de noi este sfântul răgaz

Și umbrele serii-n pustiuri ne cară

Și singuri pe lume de mult am rămas.

Nu-s vești să ne bucure viața

Martirii și sfinții ne lasă și pier

Coroane de spini ce sângeră fața

Ne suie durerea din lacrimi la cer.

Când pe muntele sacru nu-i soare

Când am ajuns ca Iov doar piele și os

Când crucea de pe umeri ne doare

Ce mult ne iubește Hristos!